Arbeids- og sosialdepartementet

Meld. St. 5

(2018–2019)

Melding til Stortinget

Regulering av pensjoner i 2018 og pensjonisters inntektsforhold

Arbeids- og sosialdepartementet

Meld. St. 5

(2018–2019)

Melding til Stortinget

Regulering av pensjoner i 2018 og pensjonisters inntektsforhold

Tilråding fra Arbeids- og sosialdepartementet 12. oktober 2018,  
godkjent i statsråd samme dag.  
(Regjeringen Solberg)

# Innledning

Arbeids- og sosialdepartementet legger med dette frem melding om regulering av pensjoner mv. 1. mai 2018 og om pensjonisters inntektsforhold.

Budsjettering av utgifter til pensjoner og ytelser som reguleres med grunnbeløpet (G) ble endret fra og med statsbudsjettet for 2016. Den nye budsjetteringsrutinen innebærer at anslått effekt av neste års regulering av pensjoner, basert på anslaget for lønnsvekst i statsbudsjettet, budsjetteres på de relevante poster på Arbeids- og sosialdepartementets budsjett direkte og som en del av den ordinære budsjettprosessen, jf. Prop. 1 S fra Arbeids- og sosialdepartementet. Ved behov vil de relevante budsjettpostene korrigeres i forbindelse med behandlingen av revidert nasjonalbudsjett.

Det skal gjennomføres drøftinger med pensjonistenes, de funksjonshemmedes og arbeidstakernes organisasjoner om tallgrunnlaget for reguleringen. Drøftingene gjennomføres i møter umiddelbart etter at revidert nasjonalbudsjett er lagt frem.

I punkt 2 gjøres det nærmere rede for reguleringen av pensjoner mv. i 2018, og i punkt 3 omtales faktorer som påvirker utviklingen i pensjonistenes realinntekt og kjøpekraft. I punkt 4 redegjøres det for utviklingen i samlet realinntekt blant den eldre befolkningen. Protokoller fra drøftingsmøtene, tabeller over den historiske utviklingen av pensjonene og statistiske opplysninger m.m. følger som vedlegg 1–6.

# Regulering av pensjoner mv. i 2018

## Innledning

Dagens regler for regulering av alderspensjon ble innført fra 2011 som en del av pensjonsreformen. Alderspensjon under utbetaling reguleres med lønnsveksten og fratrekkes deretter en fast faktor på 0,75 pst. Andre pensjoner som offentlig tjenestepensjon og privat og offentlig AFP reguleres tilsvarende. Satsene for minste pensjonsnivå og garantipensjon blir regulert med lønnsveksten og deretter justert for effekten av levealdersjusteringen. Uføretrygd reguleres med lønnsveksten.

Til grunn for den årlige reguleringen ligger forventet lønnsvekst i reguleringsåret, justert for eventuelle avvik mellom forventet og faktisk lønnsvekst de siste to årene. Forventet lønnsvekst i reguleringsåret settes lik anslaget for gjennomsnittlig årslønnsvekst i revidert nasjonalbudsjett. Faktisk lønnsvekst de siste to år settes til årslønnsvekst for lønnstakere under ett, som går fram av de årlige rapportene «Grunnlaget for inntektsoppgjørene» fra Det tekniske beregningsutvalget for inntektsoppgjørene (TBU).

Det vises til forskrift 6. mai 2011 nr. 465 om beregning av lønnsveksten som skal benyttes ved regulering av grunnbeløpet og alderspensjon i folketrygden. Forskriften følger som vedlegg 1.

## Regulering fra 1. mai 2018

Ved den årlige reguleringen skal en som nevnt legge til grunn forventet lønnsvekst i reguleringsåret og justere for eventuelle avvik mellom forventet og faktisk lønnsvekst de siste to årene.

Lønnsveksten i 2018 ble i Revidert nasjonalbudsjett 2018 anslått til 2,8 pst. Ved reguleringen i 2017 ble det lagt til grunn en forventet lønnsvekst på 2,4 pst. i 2017. Faktisk lønnsvekst for 2017 ble i TBU-rapporten 2018 anslått til 2,3 pst. Ved reguleringen i 2017 ble det videre lagt til grunn en faktisk lønnsvekst på 1,7 pst. i 2016. Anslaget for 2016 er i TBU-rapporten i 2018 uendret. Det forelå dermed et negativt avvik for 2017 på 0,1 prosentpoeng, men ikke avvik for 2016.

På denne bakgrunn ble anslått årslønnsvekst i 2018, korrigert for avvik mellom faktisk og anslått lønnsvekst siste to år, fastsatt til 2,7 pst., hvilket tilsvarer en vekst på 3,47 pst. fra 1. mai. Dette gir en vekst i alderspensjon under utbetaling på 2,69 pst., og det gjennomsnittlige grunnbeløpet økte fra 93 281 kroner i 2017 til 95 800 kroner i 2018. Nytt grunnbeløp fra 1. mai er 96 883 kroner. Det vises til boks 2.1.

Forskrift om grunnbeløp, reguleringsfaktorer, satser for minste pensjonsnivå og satser for garantipensjon i folketrygden fra 1. mai 2018 og virkningstidspunkt for regulering av kravet til minsteinntekt for rett til dagpenger, ble fastsatt ved kongelig resolusjon 1. juni 2018. Denne forskriften følger som vedlegg 2.

Alderspensjonens minstenivå ytes til personer med ingen eller lav opptjening av tilleggspensjon eller inntektspensjon. Minstenivået avhenger av vedkommendes sivilstatus og eventuell ektefelles pensjons- og inntektsforhold. Minste pensjonsnivå ytes etter fem ulike satser etter folketrygdloven kapittel 19. Etter folketrygdloven kapittel 20 (ny alderspensjon) ytes det garantipensjon etter høy og ordinær sats. Nye minstesatser fra 1. mai 2018 fremkommer av boks 2.2.

Boks 2.3 viser et eksempel på månedlig alderspensjon for gifte personer med pensjon over minste pensjonsnivå, og boks 2.4 viser et eksempel på alderspensjon for enslige personer med minste pensjonsnivå.

## Drøftinger med organisasjonene

Tallgrunnlaget for beregning av lønnsveksten som benyttes ved regulering av grunnbeløpet og pensjoner, skal gjennomgås og drøftes med pensjonistenes, de funksjonshemmedes og arbeidstakernes organisasjoner før samlet lønnsvekst fastsettes. Dette følger av forskrift 6. mai 2011 nr. 465 om beregning av lønnsveksten som skal benyttes ved regulering av grunnbeløpet og alderspensjon i folketrygden § 4.

Drøftingsordningen er ytterligere formalisert i avtale av 28. november 2014 mellom regjeringen og pensjonistenes, de funksjonshemmedes og arbeidstakerne organisasjoner om regulering av folketrygdens grunnbeløp og pensjoner. Avtalen regulerer formålet med drøftingene, hvilke organisasjoner som skal representeres på møtene, hvor mange deltagere hver organisasjon kan møte med og gjennomføringen av møtene. Det vises til vedlegg 3.

Det følger av avtalen at formålet med drøftingene, så langt det er mulig, er å sikre en felles forståelse mellom partene om forutsetningene som skal legges til grunn for reguleringen. Partene skal også vurdere om det foreligger særlige forhold som har påvirket lønnsutviklingen for enkeltgrupper, og om effekten av dette skal holdes utenfor ved fastsettingen av lønnsveksten, se omtalen i boks 2.5.

Etter at tallgrunnlaget er drøftet med organisasjonene, fastsetter Kongen, med hjemmel i folketrygdloven §§ 1-4, 19-14 og 20-18, nytt grunnbeløp, reguleringsfaktorer og satser for minste pensjonsnivå.

Pensjonistforbundet (SAKO-samarbeidet[[1]](#footnote-1)), Senior Norge, Forsvarets seniorforbund, Landsforbundet for offentlige pensjonister, Funksjonshemmedes Fellesorganisasjon, Samarbeidsforumet av Funksjonshemmedes organisasjoner, Landsorganisasjonen i Norge (LO), Unio, Yrkesorganisasjonens Sentralforbund (YS) og Akademikerne deltar i drøftingsmøtene. Finansdepartementet er også representert. Arbeids- og sosialministeren leder møtene.

I forkant av selve drøftingsmøtene ble det 23. april 2018 avholdt møte mellom organisasjonene og Arbeids- og sosialdepartementet hvor rapporten «Grunnlaget for inntektsoppgjørene 2018» fra Det tekniske beregningsutvalget for inntektsoppgjørene ble gjennomgått. Organisasjonene hadde en felles protokolltilførsel. Organisasjonene viste til at lønnsveksten i 2016 var sterkt preget av strukturelle endringer i arbeidsmarkedet som skyldtes sammensetningseffekter mellom næringer og strukturendringer innad i næringer. Organisasjonene ba om at disse effektene skulle holdes utenfor ved beregningen av lønnsveksten for 2016. Protokollen fra møtet følger som vedlegg 4.

Drøftingsmøtene ble gjennomført 22. og 24. mai 2018. Det ble slått fast at anslaget for lønnsvekst i 2018 i revidert nasjonalbudsjett er 2,8 pst. Det ble også konstatert at det forelå et negativt avvik mellom forventet lønnsøkning og faktisk lønnsøkning på 0,1 prosentpoeng for 2017 og at det ikke forelå noe avvik for 2016. Det ble fra Regjeringens side lagt til grunn av det ikke forelå «særlige forhold» som skulle hensyntas ved beregningen av lønnsveksten.

Organisasjonene krevde at Regjeringen legger frem trygdeoppgjøret til reell behandling i Stortinget før sommeren. LO, Unio og FFO hadde en felles protokolltilførsel og Forsvarets seniorforbund og Senior Norge hadde felles protokolltilførsel. For øvrig hadde YS og Akademikerne protokolltilførsler. Organisasjonene utrykte misnøye med at regjeringen ikke hensyntok strukturelle endringer som «særlige forhold». Videre var organisasjonene skuffet over at regjeringen ikke imøtekom kravet om å legge om reguleringen, se vedlegg 5. Utviklingen i pensjonisters realinntekt er nærmere omtalt i kapittel 3.

Pensjonistforbundet, Landsforbundet for offentlige pensjonister og Samarbeidsforumet av Funksjonshemmedes organisasjoner avsto fra å undertegne protokollen.

Beregning av vekst i alderspensjon fra 1. mai 2018

Samlet prosentvis årslønnsvekst i 2018:

Den samlede prosentvise årslønnsveksten (sl) som skal benyttes ved reguleringen skal beregnes etter følgende formel:

sl = ((1 + a1/100) x (1 + a2/100) x (1 + f/100) - 1)) x 100

Faktorene a1 og a2 er avviket i prosentpoeng mellom forventet og faktisk lønnsøkning ett og to år tilbake i tid, det vil i 2018 si henholdsvis - 0,1 og 0,0 prosentpoeng for 2017 og 2016, mens f er forventet lønnsvekst i 2018, anslått til 2,8 pst.

((1 - 0,1/100) x (1 + 0,0/100) x (1 + 2,8/100) - 1) x 100 = 2,7 pst.

Samlet årlig lønnsvekst i 2018 (vekst i gjennomsnittlig G) ble på denne bakgrunn beregnet til 2,7 pst.

Vekst i grunnbeløp fra 1. mai 2018:

Nytt grunnbeløp fra 1. mai fastsettes slik at den prosentvise veksten i det gjennomsnittlige grunnbeløpet fra 2017 til 2018 blir lik den samlede årslønnsveksten.

((95 800 x 12) – (93 634 x 4))/8 = 96 883

Grunnbeløpet øker fra 93 634 kroner til 96 883 kroner.

Vekst i grunnbeløpet fra 1. mai er 3,47 pst.

Vekst i alderspensjonen under utbetaling fra 1. mai 2018:

Alderspensjonen oppreguleres med lønnsvekst og fratrekkes deretter 0,75 pst.

(1 + 3,47 pst.) x (1 - 0,75 pst.) - 1 = 2,69 pst.

Reguleringsfaktoren etter folketrygdloven § 19-14 andre ledd og § 20-18 andre ledd fra 1. mai 2018 er dermed 2,69 pst.

Rammeslutt

Beregning av vekst i minste pensjonsnivå fra 1. mai 2018

Vekst i minste pensjonsnivå fra 1. mai 2018:

Satsene for minste pensjonsnivå reguleres med lønnsveksten på 3,47 pst. og justeres deretter for effekten av levealdersjusteringen for 67-åringer i reguleringsåret. Effekten beregnes som forholdet mellom forholdstallet for 67-åringer i året før reguleringsåret og forholdstallet for 67-åringer i reguleringsåret, det vil si 1,036/1,042 i 2018.

Eksempel ordinær sats:

(172 711 + 3,47 pst.) x (1,036/1,042) = 177 675

Ordinær sats øker fra 172 711 kroner til 177 675 kroner.

Vekst i minstesatsene fra 1. mai er 2,87 pst.

Minste pensjonsnivå fra 1. mai. Kroner

06N1xt2

|  |  |  |  |  |  |
| --- | --- | --- | --- | --- | --- |
|  | 1. mai 2016 | 1. sept 2016 | 1. mai 2017 | 1. sept 2017 | 1. mai 2018 |
| Lav sats (ektefelle har pensjon) | 142 915 | 147 408 | 148 225 | 149 225 | 153 514 |
| Ordinær sats (ektefellen har uføretrygd eller årlig inntekt over 2G) | 166 274 | 170 765 | 171 711 | 172 711 | 177 675 |
| Høy sats (enslig pensjonist og pensjonist med ektefelle med inntekt under 2 G og som ikke har pensjon eller trygd) | 179 748 | 179 748 | 180 744 | 181 744 | 186 968 |
| Særskilt sats (enslig pensjonist) |  | 183 748 | 184 766 | 188 766 | 194 192 |
| Særskilt sats (forsørger ektefelle over 60 år og fyller vilkårene for rett til ektefelletillegg) | 280 337 | 280 337 | 281 891 | 282 891 | 291 022 |

Garantipensjon fra 1. mai. Kroner

04N1xt2

|  |  |  |  |
| --- | --- | --- | --- |
|  | 1. mai 2016 | 1. mai 2017 | 1. mai 2018 |
| Ordinær sats (ektefellen har uføretrygd, alderspensjon  eller AFP eller årlig inntekt over 2G) | 166 274 | 167 196 | 172 002 |
| Høy sats (enslig pensjonist og pensjonist med ektefelle med inntekt under 2 G og som ikke har pensjon eller trygd) | 179 748 | 180 744 | 185 939 |

Rammeslutt

Alderspensjon for gift person med pensjon over minste pensjonsnivå. Eksempel

Månedlig pensjon frem til 1. mai 2018

03N0xt2

|  |  |  |
| --- | --- | --- |
| Grunnpensjon | 93 634 x 0,90/12 | 7 023 kroner |
| Tilleggspensjon |  | 12 500 kroner |
| Sum |  | 19 523 kroner |

Månedlig pensjon fra 1. mai 2018

Reguleringsfaktoren for alderspensjon under utbetaling ble fastsatt til 2,69 pst., jf. forskrift 1. juni 2018 nr. 786 om grunnbeløp, reguleringsfaktorer, satser for minste pensjonsnivå og satser for garantipensjon fra 1. mai 2018 og virkningstidspunkt for regulering av kravet til minsteinntekter for rett til dagpenger § 2.

03N0xt2

|  |  |  |
| --- | --- | --- |
| Grunnpensjon | 7 023 + 2,69 pst. | 7 212 kroner |
| Tilleggspensjon | 12 500 + 2,69 pst. | 12 836 kroner |
| Sum |  | 20 048 kroner |

Rammeslutt

Alderspensjon for enslig person med minste pensjonsnivå. Eksempel

Månedlig pensjon frem til 1. mai 2018

Minste pensjonsnivå særskilt sats enslig utgjør 188 766 kroner (fra 1. september 2017)

03N0xt2

|  |  |  |
| --- | --- | --- |
| Grunnpensjon | 93 634 x 1,00/12 | 7 803 kroner |
| Tilleggspensjon |  | 5 100 kroner |
| Pensjonstillegg |  | 2 828 kroner |
| Sum |  | 15 731 kroner |

Månedlig pensjon fra 1. mai 2018

Reguleringsfaktoren for alderspensjon under utbetaling ble fastsatt til 2,69 pst., og minste pensjonsnivå særskilt sats enslig ble fastsatt til 194 192 kroner, jf. forskrift 1. juni 2018 nr. 786 om grunnbeløp, reguleringsfaktorer, satser for minste pensjonsnivå og satser for garantipensjon fra 1. mai 2018 og virkningstidspunkt for regulering av kravet til minsteinntekter for rett til dagpenger §§ 2 og 3 første ledd.

03N0xt2

|  |  |  |
| --- | --- | --- |
| Grunnpensjon | 7 803 + 2,69 pst. | 8 013 kroner |
| Tilleggspensjon | 5 100 + 2,69 pst. | 5 237 kroner |
| Pensjonstillegg | 2 828 + 2,69 pst | 2 904 kroner |
| Minstenivåtillegg |  | 29 kroner |
| Sum |  | 16 183 kroner |

Rammeslutt

Særlige forhold

I forskrift om beregning av lønnsveksten som skal benyttes ved regulering av grunnbeløpet og alderspensjon i folketrygden, heter det blant annet: «Det skal vurderes om det foreligger særlige forhold som har påvirket lønnsutviklingen for enkeltgrupper, og om effekten av dette skal holdes utenfor ved beregningen av lønnsveksten.»

Det betyr at begrepet «særlige forhold» bare dreier seg om selve tallgrunnlaget for reguleringen. Utgangspunktet for beregningen av lønnsveksten er forventet lønnsutvikling i reguleringsåret, justert for eventuelle avvik mellom faktisk og forventet lønnsutvikling siste to år.

Faktisk lønnsutvikling settes til gjennomsnittlig årslønnsvekst for lønnstakere under ett slik den går frem av hovedrapporten fra TBU. Det kan forekomme at det foreligger særlige forhold som har påvirket lønnsutviklingen for enkeltgrupper av lønnstakere og som igjen kan ha innvirket på fastsettelsen av den gjennomsnittlige årslønnsveksten. I slike situasjoner skal det vurderes om det skal tas hensyn til denne effekten ved fastsettelsen av lønnsveksten som benyttes ved reguleringen. Særlige forhold er begrenset til dette spørsmålet.

I avtalen mellom regjeringen og organisasjonene om drøftingsordningen fremgår det at spørsmålet om særlige forhold er et eget tema i drøftingene. Særlige forhold ble sist hensyntatt i 2002 da særskilte elementer i oppgjøret for skoleverket ble holdt utenfor fastsettingen av lønnsveksten. Det ble vist til at de særskilte lønnstilleggene for skoleverket hadde sin motpost i blant annet at lærerne skulle øke undervisningstiden per uke. Lønnsveksten som ble benyttet i reguleringen ble følgelig justert ned i forhold til den faktiske lønnsveksten.

Både definisjonen av særlige forhold og vurderingen av om det foreligger særlige forhold har sin opprinnelse i det gamle reguleringsregimet, som Stortinget vedtok i 2003, og som ble videreført i reguleringsreglene fra 2011.

Rammeslutt

# Faktorer som påvirker pensjonistenes realinntektsutvikling og kjøpekraft

## Innledning

Gjennom reguleringen av pensjonene bestemmes den nominelle inntektsutviklingen til pensjonistene. Realveksten fremkommer ved å ta hensyn til prisutviklingen. Både den nominelle og den reelle inntektsutviklingen påvirkes også av endringer i pensjonsreglene. Når det også tas hensyn til skatt fremkommer utviklingen i pensjonistenes kjøpekraft.

I dette kapittelet redegjøres det for realvekst i alderspensjon der det bare tas hensyn til konsekvensene for realveksten av reguleringen etter de ordinære reglene, jf. punkt 3.2. I punkt 3.3 gjøres det rede for endringer i skattereglene for pensjonistene. I punkt 3.4 redegjøres det for den samlede virkningen for pensjonistenes kjøpekraft.

## Realvekst i alderspensjon

Etter flere år med høy reallønnsvekst avtok veksten i 2014 og 2015, og i 2016 fikk lønnstakerne en betydelig reallønnsnedgang, se tabell 3.1. I 2017 var reallønnsveksten igjen svakt positiv. I Nasjonalbudsjettet 2018 anslås en svak positiv reallønnsvekst også i 2018, og at denne vil øke i 2019. Den økte reallønnsveksten i 2019 skyldes både at den nominelle lønnsveksten er anslått å bli noe høyere i 2019 enn i 2018, og at prisstigningen ventes å bli noe lavere. Den gjennomsnittlige årlige reallønnsveksten sett under ett anslås å bli 1,2 pst. fra 2010 til 2019.

Utvikling i priser, lønninger og alderspensjon 2011–2019. Prosent

11J1xt2

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | 2011 | 2012 | 2013 | 2014 | 2015 | 2016 | 2017 | 2018 | 2019 | Gjennomsnitt  2010–2019 |
| Nominell  lønnsvekst1 | 4,2 | 4,0 | 3,9 | 3,1 | 2,8 | 1,7 | 2,3 | 2,8 | 3,25 | 3,1 |
| Prisvekst1 | 1,2 | 0,8 | 2,1 | 2,0 | 2,1 | 3,6 | 1,8 | 2,5 | 1,5 | 2,0 |
| Reallønnsvekst | 3,0 | 3,2 | 1,8 | 1,1 | 0,7 | -1,8 | 0,5 | 0,3 | 1,7 | 1,2 |
| Realvekst i alderspensjon2 | 2,7 | 2,4 | 0,9 | 0,9 | -0,4 | -1,8 | -0,9 | -0,6 | 1,0 | 0,5 |

1 Historiske tall 2011–2017. Anslag fra Nasjonalbudsjettet 2019 for 2018–2019

2 Realvekst i alderspensjon gjelder alderspensjon utover minstenivået og er justert for avvik mellom anslått og faktisk lønnsvekst i foregående år

Statistisk sentralbyrå og Finansdepartementet

Realveksten i alderspensjonen følger lønnsveksten, men med et fratrekk på 0,75 prosent. Som nevnt i kapittel 2 legges anslaget for gjennomsnittlig årslønnsvekst i revidert nasjonalbudsjett til grunn, justert for eventuelle avvik mellom forventet og faktisk lønnsvekst de siste to årene. Samlet lønnsvekst som er lagt til grunn i reguleringen avviker derfor fra den faktiske lønnsveksten, og gjør at det ikke bare er fratrekket på 0,75 prosent som påvirker forskjellen i realveksten i lønninger og pensjoner.

Realveksten i pensjonene var positiv i perioden 2011–2014, men har vært negativ i 2015–2017, når også realveksten i lønningene var svak eller negativ. Det anslås nå også en negativ realvekst i alderspensjonene i 2018, mens veksten i 2019 anslås å bli positiv. Gitt anslagene for 2018 og 2019 er den gjennomsnittlige realveksten i alderspensjon i perioden 2010–2019 anslått til 0,5 pst.

Bakgrunnen for gjeldende regler for regulering av pensjon

Ny alderspensjon i folketrygden er utformet med sikte på å nå overordnede målsettinger i pensjonsreformen om et økonomisk bærekraftig pensjonssystem som stimulerer til høy yrkesdeltakelse. Sentrale elementer i ny alderspensjon i folketrygden er:

* Alleårsopptjening: Alle år i arbeid gir pensjonsmessig uttelling. Årlig opptjening tilsvarer 18,1 prosent av inntekt opp til 7,1 ganger grunnbeløpet. Årlig opptjening akkumuleres i en pensjonsbeholdning
* Fleksibelt, nøytralt uttak: Pensjonen kan tas ut fleksibelt fra 62 år og kombineres med arbeid uten avkorting i pensjonen. Årlig pensjon er høyere, jo senere den tas ut. Samlede utbetalinger i perioden som pensjonist er forventningsvis uavhengig av uttakstidspunkt
* Levealdersjustering: Når levealderen i befolkningen øker, må yngre årskull utsette uttaket noe for å oppnå samme pensjon som eldre årskull
* Nye regler for regulering: Pensjon under utbetaling reguleres med lønnsveksten og fratrekkes deretter 0,75 prosent

Prinsippet om regulering av pensjon under utbetaling med et gjennomsnitt av lønns- og prisveksten var en del av det brede pensjonsforliket i 2005, konkretisert til regulering med lønnsveksten fratrukket en fast faktor, som over tid forventes å gi om lag samme resultat som regulering med gjennomsnittet av lønns- og prisveksten, jf. Ot.prp. nr. 37 (2008–2009). I proposisjonen ble det vist til at ved å benytte lønnsveksten fratrukket en fast faktor, inngår verken prisvekst eller lønnsvekst ved fastsetting av delingstallene. Man sikrer dermed klare og objektive rammer for fastsetting av forholdstall og delingstall, og unngår eventuelle problemer som kunne oppstå dersom anslagene skulle avvike fra faktisk utvikling.

Fordelene ved å regulere pensjon under utbetaling med lønnsveksten fratrukket en fast faktor er redegjort for i Meld. St. 7 (2016–2017) og kan oppsummeres som følger:

Systemfordeler

Hvordan alderspensjon under utbetaling reguleres, henger nøye sammen med andre elementer i det nye alderspensjonssystemet. Ved uttak av pensjon, fremkommer årlig pensjon ved å dele opparbeidet pensjonsbeholdning på et delingstall som reflekterer forventet gjenstående levetid. Delingstallene ivaretar på denne måten både levealdersjusteringen og den nøytrale fleksibiliteten i pensjonssystemet. Delingstallene fastsettes med endelig virkning det året et årskull fyller 61 år, altså før første mulige uttaksalder. I fastsetting av delingstallene er det også tatt hensyn til hvordan pensjon under utbetaling skal reguleres. Satsene for garantipensjon reguleres med lønnsveksten og fratrekkes deretter effekten av levealdersjusteringen i reguleringsåret.

Når verken lønns- eller prisveksten inngår i beregningen av delingstallene sikres at forholdet mellom verdien av opptjente rettigheter og forventet samlet pensjonsutbetaling er uavhengig av faktisk lønnsvekst, og uttaksreglene vil dermed være nøytrale uansett hva lønnsveksten faktisk blir.

I og med at delingstallene fastsettes før første mulige uttakstidspunkt, vil forskjellen mellom regulering av satsene for garantipensjon og regulering av pensjon over minstenivået, være kjent, og den såkalte vilkårsprøvingen, som sikrer at pensjonen ved uttak før 67 år minst tilsvarer minste pensjonsnivå ved 67 år, kan gjennomføres uten anslag på lønns- og prisvekst.

Utviklingen i pensjonistenes inntekter er stabil   
i forhold til de yrkesaktives inntekter

Ved å regulere pensjonene med lønnsveksten fratrukket en fast faktor sikres at utviklingen i pensjonistenes inntekt står i et fast forhold til utviklingen i de yrkesaktives inntekter. Det vises til at det ved den årlige reguleringen har vært lagt vekt på at pensjonistene skulle følge inntektsutviklingen til de yrkesaktive. Med dagens regler for regulering av pensjoner, følger pensjonistenes inntektsutvikling lønnstakernes inntektsutvikling med et fast fradrag. Reguleringen gir dermed god forutsigbarhet om utviklingen i relativ inntekt.

Pensjonsutgiftene står i forhold til verdiskapingen   
i samfunnet

Regulering med lønnsveksten fratrukket en fast faktor sikrer at pensjonsutgiftene utgjør en relativt stabil andel av de samlede lønnsinntektene og verdiskapingen i samfunnet, og dermed står i forhold til den økonomiske bæreevnen.

Rammeslutt

## Endring av skatt i 2018

For 2018 ble det vedtatt betydelige lettelser i personbeskatningen, noe som også kommer alderspensjonister til gode. Lavere skattesats på alminnelig inntekt kombinert med økt trinnskatt reduserer marginalskatten for personlige skattytere, herunder også for alderspensjonister. I tillegg ble verdsettelsesrabatten i formuesskatten for aksjer og driftsmidler økt fra 10 pst. til 20 pst., noe som gir en lettelse til pensjonister som har oppsparte midler i f.eks. aksjer. Bunnfradraget i formuesskatten ble holdt nominelt uendret på 1,48 mill. kroner, noe som innebærer en reell skattelettelse på grunn av forventet negativ boligprisvekst. Maksimalt beløp for det særskilte skattefradraget for pensjonister ble økt fra 29 940 kroner til 29 950 kroner, mens innslagspunktet for nedtrapping av skattefradraget med 15,3 pst. økte fra 188 700 kroner til 193 250 kroner, og innslagspunktet for nedtrapping av skattefradraget med 6,0 pst. økte fra 284 350 kroner til 290 700 kroner.

Disse endringene er anslått å gi en lettelse til alderspensjonister på om lag 220 mill. kroner i 2018.

Dette kommer i tillegg til en samlet skattelettelse over perioden 2014–2017 for alderspensjonister på om lag 3,8 mrd. kroner.

## Vekst i utbetalt pensjon for ulike husholdningstyper

Tabell 3.2 viser beregnet vekst i utbetalt pensjon og realvekst før og etter skatt for enslige og ektepar med minsteytelse og for enkelte utvalgte husholdningstyper for 2017, 2018 og 2019.

Nominell økning i minste pensjonsnivå for 2018 er 3,6 pst. for enslige og 2,5 pst. for ektepar der begge har minsteytelse. Noe av økningen skyldes økt minstepensjon for enslige alderspensjonister med 4 000 kroner på årsbasis fra 1. september 2017, og økt minstepensjon med 1 000 kroner på årsbasis for gifte og samboende fra 1. september 2017. Beregnet realvekst etter skatt i 2018 er 1,3 pst. for enslige og 0,0 pst. for ektepar.

Tabell 3.2 inneholder også beregninger for enslige alderspensjonister med en pensjon i 2017 på henholdsvis 250 000 kroner og 550 000 kroner og for pensjonistektepar med en samlet inntekt på henholdsvis 550 000 kroner og 750 000 kroner. Det er forutsatt at de kun har alderspensjon som inntekt (inkludert tjenestepensjon) og ikke betaler skatt på formue. Beregnet realvekst etter skatt i 2018 er -0,3 pst. både for enslige med en inntekt på 250 000 kroner og for enslige med en inntekt på 550 000 kroner. Ektepar med en samlet inntekt på 550 000 og 750 000 kroner har en beregnet realvekst etter skatt i 2018 på -0,4 prosent.

Beregnet realvekst etter skatt i 2018 for en enslig ufør med minsteytelse og et ektepar der begge er uføre med minsteytelser er henholdsvis 0,5 og 0,6 prosent.

Beregningene for 2019 er basert på anslagene for lønnsvekst og prisvekst som ligger til grunn for statsbudsjettet 2019. Gitt disse anslagene, vil realveksten etter skatt i 2019 bli 1,1 prosent både for en enslig minstepensjonist og for et ektepar der begge er minstepensjonister. Realveksten etter skatt i 2019 er beregnet til 1,1 pst. for enslige med en inntekt på 250 000 kroner og ektepar med en samlet inntekt på 550 000 og 750 000 kroner, og 1,2 pst. for enslige med en inntekt på 550 000 kroner.

Beregnet årlig vekst i pensjon og trygd for utvalgte husholdningstyper. Prosent

10J2xt2

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | 2017 | | | 2018 | | | 20191 | | |
| Pensjon/trygd | Nominell vekst | Realvekst  før skatt | Realvekst  etter skatt | Nominell vekst | Realvekst  før skatt | Realvekst  etter skatt | Nominell vekst | Realvekst  før skatt | Realvekst  etter skatt |
| Enslig,  alderspensjon, minsteytelse | 3,3 | 1,5 | 1,5 | 3,6 | 1,0 | 1,0 | 2,6 | 1,1 | 1,1 |
| Ektepar,  alderspensjon, begge  minsteytelse | 3,1 | 1,3 | 1,3 | 2,5 | 0,0 | 0,0 | 2,6 | 1,1 | 1,1 |
| Enslig,  250 000 kr | 0,9 | -0,9 | 0,2 | 1,9 | -0,6 | -0,3 | 2,5 | 1,0 | 1,1 |
| Enslig,  550 000 kr | 0,9 | -0,9 | -0,2 | 1,9 | -0,6 | -0,3 | 2,5 | 1,0 | 1,2 |
| Ektepar, 350 000 + 200 000 kr | 1,9 | 0,1 | 0,7 | 1,9 | -0,6 | -0,4 | 2,5 | 1,0 | 1,1 |
| Ektepar, 500 000 + 250 000 kr | 1,6 | -0,2 | 0,5 | 1,9 | -0,6 | -0,4 | 2,5 | 1,0 | 1,1 |
| Enslig ufør, minsteytelse | 1,7 | -0,1 | 0,5 | 2,7 | 0,2 | 0,5 | 3,3 | 1,7 | 2,0 |
| Ektepar ufør, begge  minsteytelse | 1,7 | -0,1 | 0,5 | 2,7 | 0,2 | 0,6 | 3,3 | 1,7 | 2,0 |

1 Beregningene er basert på vekstfaktorene som ligger til grunn for statsbudsjettet 2019, jf. Meld. St. 1 (2018–2019) Nasjonalbudsjettet 2019, og regjeringens forslag til skatteregler, jf. Prop. 1 LS (2018–2019) Skatter, avgifter og toll 2019

Finansdepartementet

# Inntektsutvikling blant den eldre befolkningen

I dette kapittelet presenteres statistikk som belyser utviklingen i samlet inntekt for den eldre befolkningen i perioden 2006–2016. Mange i aldersgruppen over 62 år står fortsatt i arbeid, og mange kombinerer arbeid med pensjonsuttak. Samtidig er det en gruppe som kun mottar alderspensjon, og en del mottar andre ytelser fra det offentlige. Det er derfor viktig å se på samlet inntekt, og ikke bare alderspensjon fra folketrygden.

I 2016 var det 1 049 000 personer som var 62 år eller eldre. Figur 4.1 illustrerer sammensetningen av samlet inntekt for alle som var 62 år eller eldre i 2016, fordelt etter alder. Samlet inntekt er stort sett fallende med økt alder. 62-åringene hadde en gjennomsnittlig inntekt på rundt 568 000 kroner, mens tilsvarende nivå for 75-åringene var rundt 353 000 kroner.

Skattereglene behandler pensjonsinntekt lempeligere enn yrkesinntekt og dette kombinert med et progressivt skattesystem gjør at inntektsforskjellene mellom aldersgruppene er mindre når vi måler inntekt etter skatt. 62-åringenes inntekt etter skatt utgjorde 71 prosent av samlet inntekt før skatt i 2016, mens tilsvarende andel for 75-åringene var 82 prosent.

Yrkesinntekten utgjør den viktigste inntektskomponenten fram til 67 år. For 67-åringene utgjør yrkesinntekt og alderspensjon om lag like stor andel av samlet inntekt, rundt 30 prosent hver. Alderspensjon inkluderer kun alderspensjon fra folketrygden. Alderspensjon fra supplerende ordninger inngår i andre overføringer, sammen med blant annet økonomisk sosialhjelp og supplerende stønad.

[:figur:fig4-1.jpg]

Sammensetning av inntekt for personer 62–85 år i 2016. Tusen kroner

Statistisk sentralbyrå

Hvis man sammenlikner den eldre befolkningen med den yngre, så ser en at inntektsnivået er høyere blant den yngre delen av befolkningen enn blant den eldre delen, se figur 4.2 som viser median samlet inntekt etter skatt for ulike aldersgrupper i 2016. Median inntekt etter skatt sier noe om hvordan kjøpekraften er for medianen i hver aldersgruppe, det vil si den personen som ligger midt i inntektsfordelingen for den aktuelle aldersgruppen. Median inntekt etter skatt for aldersgruppen 67–69 år er 85 pst. av tilsvarende inntekt for aldersgruppen 60–61 år.

[:figur:fig4-2.jpg]

Median samlet inntekt etter skatt i 2016. Tusen kroner

Statistisk sentralbyrå

Ved å sammenligne utviklingen i kjøpekraft for den eldre befolkningen med utviklingen for den øvrige befolkningen, får man et bilde av hvordan utviklingen for den eldre befolkningen har vært relativt til andre aldersgrupper. Figur 4.3 viser realveksten i median samlet inntekt etter skatt for utvalgte aldersgrupper i perioden 2006–2016. Den viser at den eldre befolkningen, det vil si personer fra 62 år og oppover, har hatt en sterkere økning i kjøpekraften enn den yngre befolkningen i denne perioden. Den eldre delen av befolkningen har i løpet av perioden stort sett hatt en realvekst mellom 30 og 35 prosent, mens den yngre delen stort sett har hatt en realvekst på 20–25 prosent. Den sterke veksten for de eldre skyldes blant annet økt yrkesaktivitet, men spesielt for dem over 66 år er også økt pensjonsopptjening en viktig årsak. I tillegg har reguleringen av pensjonene økt mer enn prisveksten i perioden.

[:figur:fig4-3.jpg]

Realvekst i median samlet inntekt etter skatt fra 2006 til 2016. Prosent

Statistisk sentralbyrå

Også når vi kun ser på perioden 2010–2016, har realveksten i inntekt for den eldre befolkningen vært høy. Aldersgruppen 62–66 har hatt den sterkeste veksten i inntekt, se figur 4.4. Dette henger sammen med økt yrkesaktivitet for denne gruppen etter 2011 og at mange i denne aldersgruppen kombinerer arbeid og uttak av pensjon.

[:figur:fig4-4.jpg]

Realvekst i median samlet inntekt etter skatt fra 2010 til 2016. Prosent

Statistisk sentralbyrå

I aldersgruppen 60–61 år er arbeid hovedinntektskilden. Forskjellen mellom realvekst i inntekt før og etter skatt er liten for denne gruppen. For aldersgruppen 62–66 år har realveksten i inntekt før skatt vært veldig høy. Som følge av progressiviteten i skattesystemet, betaler da denne gruppen mer skatt og forskjellen i realveksten før og etter skatt er derfor større. Også den eldste aldersgruppen har hatt en kraftig vekst i inntekt før skatt. Høyere inntekt før skatt betyr at flere betaler skatt av inntekten og gjennomsnittskatten er høyere. Realveksten i inntekt etter skatt blir da relativt sett noe lavere. Realveksten i inntekt etter skatt vil også være påvirket av skatteendringer i perioden.

Selv om realveksten over perioden 2010–2016 har vært god for den eldre befolkningen, har den årlige veksten vært avtagende. Figur 4.5 viser at årlig realvekst i median inntekt etter skatt fra 2010 til 2016 gjennomgående har vært avtagende siden 2010. Dette har sammenheng med lavere lønnsvekst, som igjen gir lavere årlig regulering av alderspensjon. Fra 2015 til 2016 var realveksten negativ for alle aldersgrupper.

[:figur:fig4-5.jpg]

Årlig realvekst i median samlet inntekt etter skatt. Prosent

Statistisk sentralbyrå

Inntektsutviklingen fordelt på grupper med ulikt inntektsnivå er vist i figur 4.6. Figuren viser økningen i kjøpekraft for den eldre befolkningen fordelt på ulike desiler. En desilfordeling for samlet inntekt betyr at populasjonen er delt i 10 intervaller, slik at hvert intervall inneholder like mange personer. Desil 1 referer til de 10 prosentene med lavest inntekt, desil 2 til de 10 prosentene med nest lavest inntekt osv. Realveksten i inntekt etter skatt har vært høy for alle desiler. Veksten har imidlertid vært sterkest blant de 10 prosentene med høyest samlet inntekt. Realinntektsveksten har også vært høy blant dem med lavest samlet inntekt. De tre laveste desilene, dvs. de 30 prosentene med lavest samlet inntekt, har hatt en realvekst i median samlet inntekt etter skatt på om lag 40 prosent i perioden.

Den sterke realveksten i samlet inntekt blant dem med høyest samlet inntekt fanger trolig opp at en del høytlønnede kombinerer full jobb og full pensjon, noe som ikke var mulig i 2006. God realvekst også for dem med lavest samlet inntekt reflekterer trolig økningen i minstepensjonen i perioden.

[:figur:fig4-6.jpg]

Realvekst i median samlet inntekt før og etter skatt fra 2006 til 2016 for personer som er 62 år eller eldre fordelt på desiler. Prosent

Statistisk sentralbyrå

Arbeids- og sosialdepartementet

tilrår:

Tilråding fra Arbeids- og sosialdepartementet 12. oktober 2018 om regulering av pensjoner i 2018 og pensjonisters inntektsforhold blir sendt Stortinget.

# [Vedleggsnummer resett]

Forskrift 6. mai 2011 nr. 465

[:figur:figv1-1.jpg]

[:figur:figv1-2.jpg]

# [Vedleggsnummer resett]

Forskrift 1. juni 2018 nr. 786

[:figur:figv2-1.jpg]

[:figur:figv2-2.jpg]

# [Vedleggsnummer resett]

Avtale mellom regjeringen og organisasjonene

[:figur:figv3-1.jpg]

[:figur:figv3-2.jpg]

# [Vedleggsnummer resett]

Protokoll fra møte 23. april 2018

[:figur:figv4-1.jpg]

[:figur:figv4-2.jpg]

[:figur:figv4-3.jpg]

# [Vedleggsnummer resett]

Protokoll fra møtene 22. og 24. mai 2018

[:figur:figv5-1.jpg]

[:figur:figc5-2.jpg]

[:figur:figv5-3.jpg]

[:figur:figv5-4.jpg]

[:figur:figv5-5.jpg]

[:figur:figv5-6.jpg]

[:figur:figv5-7.jpg]

[:figur:figv5-8.jpg]

[:figur:figv5-9.jpg]

[:figur:figv5-10.jpg]

[:figur:figv5-11.jpg]

[:figur:figv5-12.jpg]

[:figur:figv5-13.jpg]

[:figur:figv5-14.jpg]

[:figur:figv5-15.jpg]

# [Vedleggsnummer resett]

Tabeller

Oversikt over grunnbeløpet i folketrygden fra 1967. Kroner

05J2xt2

|  |  |  |  |  |
| --- | --- | --- | --- | --- |
|  | Størrelsen på grunnbeløpet | | Gjennomsnittlig årlig grunnbeløp | |
| Fra | Pr. år kr | Pr. md. kr | År | Beløp kr |
| 1.01.1967 | 5 400 | 450,00 | 1967 | 5 400 |
| 1.01.1968 | 5 900 | 491,67 | 1968 | 5 900 |
| 1.01.1969 | 6 400 | 533,33 | 1969 | 6 400 |
| 1.01.1970 | 6 800 | 566,67 | 1970 | 6 800 |
| 1.01.1971 | 7 200 | 600,00 |  |  |
| 1.05.1971 | 7 500 | 625,00 | 1971 | 7 400 |
| 1.01.1972 | 7 900 | 658,33 | 1972 | 7 900 |
| 1.01.1973 | 8 500 | 708,33 | 1973 | 8 500 |
| 1.01.1974 | 9 200 | 766,67 |  |  |
| 1.05.1974 | 9 700 | 808,33 | 1974 | 9 533 |
| 1.01.1975 | 10 400 | 866,67 |  |  |
| 1.05.1975 | 11 000 | 916,67 | 1975 | 10 800 |
| 1.01.1976 | 11 800 | 983,33 |  |  |
| 1.05.1976 | 12 100 | 1 008,33 | 1976 | 12 000 |
| 1.01.1977 | 13 100 | 1 091,67 |  |  |
| 1.05.1977 | 13 400 | 1 116,67 |  |  |
| 1.12.1977 | 14 400 | 1 200,00 | 1977 | 13 383 |
| 1.07.1978 | 14 700 | 1 225,00 | 1978 | 14 550 |
| 1.01.1979 | 15 200 | 1 266,67 | 1979 | 15 200 |
| 1.01.1980 | 16 100 | 1 341,67 |  |  |
| 1.05.1980 | 16 900 | 1 408,33 | 1980 | 16 633 |
| 1.01.1981 | 17 400 | 1 450,00 |  |  |
| 1.05.1981 | 19 100 | 1 591,67 |  |  |
| 1.10.1981 | 19 600 | 1 633,33 | 1981 | 18 658 |
| 1.05.1982 | 21 200 | 1 766,67 | 1982 | 20 667 |
| 1.01.1983 | 21 800 | 1 816,67 |  |  |
| 1.05.1983 | 22 600 | 1 883,33 | 1983 | 22 333 |
| 1.05.1984 | 24 200 | 2 016,67 | 1984 | 23 667 |
| 1.05.1985 | 25 900 | 2 158,33 | 1985 | 25 333 |
| 1.01.1986 | 26 300 | 2 191,67 |  |  |
| 1.05.1986 | 28 000 | 2 333,33 | 1986 | 27 433 |
| 1.05.1987 | 29 900 | 2 491,67 | 1987 | 29 267 |
| 1.01.1988 | 30 400 | 2 533,33 |  |  |
| 1.04.1988 | 31 000 | 2 583,33 | 1988 | 30 850 |
| 1.04.1989 | 32 700 | 2 725,00 | 1989 | 32 275 |
| 1.05.1990 | 34 000 | 2 833,33 |  |  |
| 1.12.1990 | 34 100 | 2 841,67 | 1990 | 33 575 |
| 1.05.1991 | 35 500 | 2 958,33 | 1991 | 35 033 |
| 1.05.1992 | 36 500 | 3 041,67 | 1992 | 36 167 |
| 1.05.1993 | 37 300 | 3 108,33 | 1993 | 37 033 |
| 1.05.1994 | 38 080 | 3 173,33 | 1994 | 37 820 |
| 1.05.1995 | 39 230 | 3 269,17 | 1995 | 38 847 |
| 1.05.1996 | 41 000 | 3 416,67 | 1996 | 40 410 |
| 1.05.1997 | 42 500 | 3 541,67 | 1997 | 42 000 |
| 1.05.1998 | 45 370 | 3 780,83 | 1998 | 44 413 |
| 1.05.1999 | 46 950 | 3 912,50 | 1999 | 46 423 |
| 1.05.2000 | 49 090 | 4 090,83 | 2000 | 48 377 |
| 1.05.2001 | 51 360 | 4 280,00 | 2001 | 50 603 |
| 1.05.2002 | 54 170 | 4 514,17 | 2002 | 53 233 |
| 1.05.2003 | 56 861 | 4 738,42 | 2003 | 55 964 |
| 1.05.2004 | 58 778 | 4 898,17 | 2004 | 58 139 |
| 1.05.2005 | 60 699 | 5 058,25 | 2005 | 60 059 |
| 1.05.2006 | 62 892 | 5 241,00 | 2006 | 62 161 |
| 1.05.2007 | 66 812 | 5 567,67 | 2007 | 65 505 |
| 1.05.2008 | 70 256 | 5 854,67 | 2008 | 69 108 |
| 1.05.2009 | 72 881 | 6 073,42 | 2009 | 72 006 |
| 1.05.2010 | 75 641 | 6 303,42 | 2010 | 74 721 |
| 1.05.2011 | 79 216 | 6 601,33 | 2011 | 78 024 |
| 1.05.2012 | 82 122 | 6 843,50 | 2012 | 81 153 |
| 1.05.2013 | 85 245 | 7 103,75 | 2013 | 84 204 |
| 1.05.2014 | 88 370 | 7 364,16 | 2014 | 87 328 |
| 1.05.2015 | 90 068 | 7 505,67 | 2015 | 89 502 |
| 1.05.2016 | 92 576 | 7 714,67 | 2016 | 91 740 |
| 1.05.2017 | 93 634 | 7 802,83 | 2017 | 93 281 |
| 1.05.2018 | 96 883 | 8 073,58 | 2018 | 95 800 |

Utviklingen av folketrygdens minsteytelse for alderspensjonister, uføretrygdede og unge uføre i perioden 1.05.1992–30.04.2019. Kroner

06J3xt2

|  |  |  |  |  |  |
| --- | --- | --- | --- | --- | --- |
|  | Minste pensjonsnivå | | | |  |
|  | Alderspensjonist | | Uføretrygdet | |  |
|  | Enslige Pr. år | Ektepar Pr. år | Enslige Pr. år | Ektepar Pr. år | Enslige  unge uføre Pr. år |
| 1.05.92–30.04.93 | 58 583 | 94 752 | 58 583 | 94 752 | 87 096 |
| 1.05.93–31.12.93 | 59 868 | 96 816 | 59 868 | 96 816 | 88 992 |
| 1.01.94–30.04.94 | 59 868 | 101 0881 | 59 868 | 101 0881 | 88 991 |
| 1.05.94–31.12.94 | 61 116 | 103 200 | 61 116 | 103 200 | 90 852 |
| 1.01.95–30.04.952 | 61 512 | 103 992 | 61 512 | 103 992 | 90 852 |
| 1.05.95–30.04.96 | 63 372 | 107 136 | 63 372 | 107 136 | 93 600 |
| 1.05.96–30.04.97 | 66 240 | 111 984 | 66 240 | 111 984 | 97 836 |
| 1.05.97–30.04.983 | 69 360 | 117 456 | 69 360 | 117 456 | 101 412 |
| 1.05.98–30.04.994 | 81 360 | 140 040 | 81 360 | 140 040 | 108 252 |
| 1.05.99–30.04.00 | 84 204 | 144 912 | 84 204 | 144 912 | 112 032 |
| 1.05.00–30.04.01 | 88 032 | 151 512 | 88 032 | 151 512 | 117 132 |
| 1.05.01–30.04.02 | 92 100 | 158 520 | 92 100 | 158 520 | 122 544 |
| 1.05.02–30.04.03 | 97 140 | 167 208 | 97 140 | 167 208 | 129 252 |
| 1.05.03–30.04.04 | 101 964 | 181 2005 | 101 964 | 181 2005 | 135 660 |
| 1.05.04–30.04.05 | 105 408 | 190 2486 | 105 408 | 190 2486 | 140 244 |
| 1.05.05–30.04.06 | 108 852 | 199 5127 | 108 852 | 199 5127 | 144 828 |
| 1.05.06–30.04.07 | 112 788 | 206 712 | 112 788 | 206 712 | 150 060 |
| 1.05.07–30.04.08 | 119 820 | 219 600 | 119 820 | 219 600 | 159 420 |
| 1.05.08–30.04.098 | 136 296 | 251 496 | 136 296 | 251 496 | 173 5329 |
| 1.05.09–30.04.1010 | 143 568 | 265 272 | 143 568 | 265 272 | 180 012 |
| 1.05.10–30.04.1111 | 151 272 | 279 864 | 151 272 | 279 864 | 186 828 |
| 1.05.11–30.04.1212 | 157 639 | 291 644 | 158 424 | 293 088 | 195 660 |
| 1.05.12–30.04.13 | 162 615 | 300 850 | 164 256 | 303 864 | 202 848 |
| 1.05.13–30.04.14 | 167 963 | 310 744 | 170 496 | 315 408 | 210 564 |
| 1.05.14–31.12.14 | 173 274 | 320 570 | 176 736 | 326 976 | 218 268 |
| 1.01.15–30.04.1513 | 173 274 | 320 570 | 219 158 | 402 968 | 257 157 |
| 1.05.15–30.04.16 | 175 739 | 325 132 | 223 369 | 410 710 | 262 098 |
| 1.05.16–31.08.16 | 179 748 | 332 548 | 229 588 | 422 146 | 269 396 |
| 1.09.16–30.04.1714 | 183 748 | 341 530 | 229 588 | 431 404 | 269 396 |
| 1.05.17–31.08.17 | 184 766 | 343 422 | 232 212 | 426 97215 | 272 475 |
| 1.09.17–30.04.1816 | 188 766 | 345 422 | 232 212 | 426 972 | 272 475 |
| 1.05.18–31.08.19 | 194 192 | 355 350 | 240 270 | 441 786 | 281 930 |

1 Heving av sats for særtillegget for ektepar fra 1.01.1994. Ny sats 2 x 60,5 pst. av grunnbeløpet, dvs. dobbelt av ordinær sats og ny minstesats.

2 Heving av sats for særtillegget fra 1.01.1995. Ordinær sats utgjorde 61,55 pst. av grunnbeløpet.

3 Heving av sats for særtillegget fra 1.05.1997. Ordinær sats utgjorde 63,2 pst. av grunnbeløpet (minstesats 57,5 pst).

4 Heving av sats for særtillegget fra 1.05.1998. Ordinær sats utgjorde 79,33 pst. av grunnbeløpet, mens minstesats er 74 pst. av grunnbeløpet.

5 Grunnpensjonen for ektepar økte fra 0,75 G til 0,8 G fra 1.05.2003.

6 Grunnpensjonen for ektepar økte til 0,825 G fra 1.05.2004.

7 Grunnpensjonen for ektepar økte til 0,85 G fra 1.05.2005.

8 Ordinær sats for særtillegget økte til 94 pst. av grunnbeløpet fra 1.05.2008.

9 De medregnede framtidige pensjonspoengene for unge uføre ble hevet fra 3,30 til 3,50 fra 1.05.2008.

10 Ordinær sats for særtillegget økte til 97 pst. av grunnbeløpet fra 1.05.2009.

11 Ordinær sats for særtillegget økte til 100 pst. av grunnbeløpet fra 1.05.2010.

12 Fra og med 1.05.2011 er satsene for minste pensjonsnivå for alderspensjonister regulert i samsvar med lønnsveksten og deretter justert for effekten av levealdersjusteringen, mens minstepensjon for uførepensjonister er regulert i samsvar med grunnbeløpet (lønnsveksten). Et ektepar med alderspensjon er sikret et samlet pensjonsnivå tilsvarende to ganger ordinær sats.

13 Fra 1.01.2015 er uførepensjon endret til uføretrygd og blir skattlagt som lønn. For å videreføre nivået etter skatt, er minstesatsene økt. Minstesatsen for gifte og samboende er 2,28 G (ordinær sats) og for enslige 2,48 G (høy sats). For unge uføre er minstesatsene henholdsvis 2,66 G og 2,91 G.

14 Fra 1.09.2016 økte grunnpensjonen til gifte og samboende pensjonister fra 0,85 G til 0,90 G. Lav og ordinær sats for minste pensjonsnivå for alderspensjonister økte, og det ble innført en ny, særskilt sats for enslige alderspensjonister. Minste årlige ytelse for gifte og samboende uføretrygdede er økt til 2,33 G dersom vedkommende mottar uføretrygd som er en omregnet uførepensjon.

15 Minstesatsen for gifte og samboende uføretrygdede med uføretrygd som er en omregnet uførepensjon er 2,33 G = 436 334 kroner fra 1.05.2017 (ingen endring fra 1.09.2017).

16 Fra 1.09.2017 økte alle satsene for minste pensjonsnivå for alderspensjonister.

Arbeids- og velferdsdirektoratet

Minsteytelse (årlig gjennomsnitt) for enslige og ektepar og grunnbeløpet (årlig gjennomsnitt). Endring i realverdien. 1970–2017

11J3xt2

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | | | | | | Endring i realverdi fra året før | | | | |
|  | Minsteytelse  uføretrygd | | Minste pensjonsnivå alderspensjon | | Gj.sn. grunn-beløp kr | Minsteytelse  uføretrygd | | Minste pensjonsnivå  alderspensjon | | |
| År | Enslig | Ektepar | Enslig | Ektepar |  | Enslig  pst. | Ektepar pst. | Enslig pst. | Ektepar pst. | Gj.sn. grunnbeløp |
| 1970 | 7 810 | 11 970 | 7 810 | 11 970 | 6 800 | - | - | - | - | - |
| 1971 | 8 900 | 13 850 | 8 900 | 13 850 | 7 400 | 6,8 | 8,4 | 6,8 | 8,4 | 2,0 |
| 1972 | 9 664 | 15 023 | 9 664 | 15 023 | 7 900 | 1,7 | 1,6 | 1,7 | 1,6 | -0,0 |
| 1973 | 10 445 | 16 220 | 10 445 | 16 220 | 8 500 | 0,2 | 0,1 | 0,2 | 0,1 | -0,2 |
| 1974 | 11 655 | 18 101 | 11 655 | 18 101 | 9 533 | 2,3 | 2,3 | 2,3 | 2,3 | 2,8 |
| 1975 | 13 308 | 20 696 | 13 308 | 20 696 | 10 800 | 2,3 | 2,4 | 2,3 | 2,4 | 1,5 |
| 1976 | 15 363 | 24 215 | 15 363 | 24 215 | 12 000 | 5,6 | 7,0 | 5,6 | 7,0 | 1,6 |
| 1977 | 17 770 | 28 331 | 17 770 | 28 331 | 13 383 | 5,9 | 7,1 | 5,9 | 7,1 | 2,1 |
| 1978 | 20 228 | 32 760 | 20 228 | 32 760 | 14 550 | 5,3 | 6,9 | 5,3 | 6,9 | 0,6 |
| 1979 | 21 780 | 35 406 | 21 780 | 35 406 | 15 200 | 2,9 | 3,3 | 2,9 | 3,3 | -0,1 |
| 1980 | 24 345 | 39 339 | 24 345 | 39 339 | 16 633 | 0,7 | 0,1 | 0,7 | 0,1 | -1,5 |
| 1981 | 27 882 | 45 066 | 27 882 | 45 066 | 18 658 | 1,0 | 1,0 | 1,0 | 1,0 | -1,1 |
| 1982 | 31 228 | 50 633 | 31 228 | 50 633 | 20 667 | 0,5 | 0,9 | 0,5 | 0,9 | -0,6 |
| 1983 | 34 153 | 55 248 | 34 153 | 55 248 | 22 333 | 0,8 | 0,6 | 0,8 | 0,6 | -0,4 |
| 1984 | 36 516 | 59 056 | 36 516 | 59 056 | 23 667 | 0,5 | 0,5 | 0,5 | 0,5 | -0,4 |
| 1985 | 39 220 | 63 496 | 39 220 | 63 496 | 25 333 | 1,7 | 1,8 | 1,7 | 1,8 | 1,3 |
| 1986 | 42 884 | 69 196 | 42 884 | 69 196 | 27 433 | 2,1 | 1,7 | 2,1 | 1,7 | 1,1 |
| 1987 | 45 724 | 73 776 | 45 724 | 73 776 | 29 267 | -2,0 | -2,0 | -2,0 | -2,0 | -1,9 |
| 1988 | 48 786 | 78 966 | 48 786 | 78 966 | 30 850 | 0,0 | 0,4 | 0,0 | 0,4 | -1,2 |
| 1989 | 51 174 | 82 896 | 51 174 | 82 896 | 32 275 | 0,3 | 0,4 | 0,3 | 0,4 | 0,1 |
| 1990 | 53 438 | 86 652 | 53 438 | 86 652 | 33 575 | 0,3 | 0,4 | 0,3 | 0,4 | -0,1 |
| 1991 | 56 112 | 90 840 | 56 112 | 90 840 | 35 033 | 1,5 | 1,3 | 1,5 | 1,3 | 0,8 |
| 1992 | 58 048 | 93 890 | 58 048 | 93 890 | 36 167 | 1,1 | 1,0 | 1,1 | 1,0 | 0,9 |
| 1993 | 59 440 | 96 128 | 59 440 | 96 128 | 37 033 | 0,1 | 0,1 | 0,1 | 0,1 | 0,1 |
| 1994 | 60 700 | 102 496 | 60 700 | 102 496 | 37 820 | 0,7 | 5,1 | 0,7 | 5,1 | 0,7 |
| 1995 | 62 752 | 106 088 | 62 752 | 106 088 | 38 847 | 0,9 | 1,0 | 0,9 | 1,0 | 0,2 |
| 1996 | 65 284 | 110 368 | 65 284 | 110 368 | 40 410 | 2,8 | 2,8 | 2,8 | 2,8 | 2,8 |
| 1997 | 68 320 | 115 632 | 68 320 | 115 632 | 42 000 | 2,0 | 2,1 | 2,0 | 2,1 | 1,3 |
| 1998 | 77 360 | 132 512 | 77 360 | 132 512 | 44 413 | 10,7 | 12,1 | 10,7 | 12,1 | 3,4 |
| 1999 | 83 256 | 143 288 | 83 256 | 143 288 | 46 423 | 5,2 | 5,7 | 5,2 | 5,7 | 2,2 |
| 2000 | 86 756 | 149 312 | 86 756 | 149 312 | 48 377 | 1,0 | 1,0 | 1,0 | 1,0 | 1,0 |
| 2001 | 90 744 | 156 184 | 90 744 | 156 184 | 50 603 | 1,5 | 1,5 | 1,5 | 1,5 | 1,5 |
| 2002 | 95 460 | 164 312 | 95 460 | 164 312 | 53 233 | 3,9 | 3,9 | 3,9 | 3,9 | 3,9 |
| 2003 | 100 356 | 176 536 | 100 356 | 176 536 | 55 964 | 2,6 | 4,9 | 2,6 | 4,9 | 2,6 |
| 2004 | 104 260 | 187 232 | 104 260 | 187 232 | 58 139 | 3,4 | 5,6 | 3,4 | 5,6 | 3,4 |
| 2005 | 107 704 | 196 424 | 107 704 | 196 424 | 60 059 | 1,7 | 3,3 | 1,7 | 3,3 | 1,7 |
| 2006 | 111 476 | 204 312 | 111 476 | 204 312 | 62 161 | 1,2 | 1,7 | 1,2 | 1,7 | 1,2 |
| 2007 | 117 476 | 215 304 | 117 476 | 215 304 | 65 505 | 4,6 | 4,6 | 4,6 | 4,6 | 4,6 |
| 2008 | 130 804 | 240 864 | 130 804 | 240 864 | 69 108 | 7,3 | 7,8 | 7,3 | 7,8 | 1,6 |
| 2009 | 141 144 | 260 680 | 141 144 | 260 680 | 72 006 | 5,7 | 6,0 | 5,7 | 6,0 | 2,0 |
| 2010 | 148 704 | 275 000 | 148 704 | 275 000 | 74 721 | 2,8 | 3,0 | 2,8 | 3,0 | 1,3 |
| 2011 | 156 040 | 288 680 | 155 517 | 287 717 | 78 024 | 3,6 | 3,7 | 3,3 | 3,3 | 3,1 |
| 2012 | 162 312 | 300 272 | 160 956 | 297 781 | 81 153 | 3,2 | 3,2 | 2,7 | 2,7 | 3,2 |
| 2013 | 168 416 | 311 560 | 166 180 | 307 446 | 84 204 | 1,6 | 1,6 | 1,1 | 1,1 | 1,6 |
| 2014 | 174 656 | 323 120 | 171 504 | 317 295 | 87 328 | 1,7 | 1,7 | 1,2 | 1,2 | 1,7 |
| 20151 | 221 965 | 408 129 | 174 917 | 323 611 | 89 502 | 24,5 | 23,7 | -0,1 | -0,1 | 0,4 |
| 20162 | 227 515 | 421 420 | 179 745 | 333 070 | 91 740 | -1,0 | -0,3 | -0,8 | -0,6 | -1,0 |
| 2017 | 231 337 | 434 691 | 185 760 | 343 458 | 93 281 | -0,2 | 1,3 | 1,5 | 1,3 | -0,2 |

1 Fra 1.01.2015 er uførepensjon endret til uføretrygd og blir skattlagt som lønn. For å videreføre nivået etter skatt, er minstesatsene økt.

2 Fra 1.09.2016 er minstre årlige ytelse for gifte og samboende uføretrygdede økt til 2,33 G dersom vedkommende mottar uføretrygd som er en omregnet uførepensjon.

Arbeids- og velferdsdirektoratet

Personer med pensjon/overgangsstønad fra folketrygden

10J2xt2

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Pr. 31. desember 2015 | | | Pr. 31. desember 2016 | | | Pr. 31. desember 2017 | | |
|  | Antall personer | Av dette med  minste-ytelse | I pst  av alle | Antall personer | Av dette med minste-ytelse | I pst  av alle | Antall personer | Av dette med minste-ytelse | I pst  av alle |
| Alderspensjonister | 868 513 | 143 394 | 17 | 894 185 | 158 597 | 18 | 916 672 | 154 211 | 17 |
| Uføretrygdede | 314 748 | 65 107 | 21 | 318 244 | 66 540 | 21 | 325 875 | 69 258 | 21 |
| Gjenlevende ektefeller | 16 719 | 4 718 | 28 | 15 991 | 4 531 | 28 | 15 417 | 4 416 | 29 |
| Tidligere familiepleiere | 48 | 48 | 100 | 41 | 41 | 100 | 34 | 34 | 100 |
| Ugifte forsørgere og skilte eller separerte forsørgere | 17 957 | 17 957 | 100 | 14 493 | 14 493 | 100 | 12 465 | 12 465 | 100 |
| I alt | 1 217 985 | 231 224 | 19 | 1 242 954 | 244 202 | 20 | 1 270 463 | 240 384 | 19 |

Arbeids- og velferdsdirektoratet

Alderspensjonister og uføretrygdede med minsteytelse pr. 31.12.2017

04J1xt2

|  |  |  |  |
| --- | --- | --- | --- |
|  | Kvinner | Menn | I alt |
| Alderspensjonister i alt | 133 174 | 21 037 | 154 211 |
| 67–69 år | 13 395 | 3 279 | 16 674 |
| 70 år og over | 119 779 | 17 758 | 137 537 |
| Uføretrygdede i alt | 50 528 | 18 730 | 69 258 |
| Under 50 år | 13 794 | 7 030 | 20 824 |
| 50–59 år | 16 830 | 6 781 | 23 611 |
| 60–66 år | 19 583 | 4 880 | 24 463 |
| 67–69 år | 321 | 39 | 360 |
| I alt | 183 702 | 39 767 | 223 469 |

Arbeids- og velferdsdirektoratet

Alderspensjonister og uføretrygdede med full pensjon samt gjenlevende ektefeller med og uten tilleggspensjon pr. 31.12.2017

05J2xt2

|  |  |  |  |  |
| --- | --- | --- | --- | --- |
|  | Bare pensjonister med full pensjon | | Gjenlevende ektefeller med pensjon/overgangsstønad | I alt |
| Alderspensjonister med full pensjon | Uføretrygdede  med full pensjon1 |
| Uten tilleggspensjon | 28 471 |  | 325 | 28 796 |
| Under 0,55G | 79 377 |  | 8 466 | 87 843 |
| 0,55–0,60 | 7 355 |  | 598 | 7 953 |
| 0,60–0,80 | 33 686 |  | 1 993 | 35 679 |
| 0,80–1,00 | 43 859 |  | 1 545 | 45 404 |
| 1,00–1,50 | 181 024 |  | 2 007 | 183 031 |
| 1,50–2,00 | 239 859 |  | 481 | 240 340 |
| Over 2,00G | 287 717 |  | 2 | 287 719 |
| I alt | 901 348 | 263 981 | 15 417 | 1 180 746 |

1 Ettersom uføretrygdede ikke lenger har tilleggspensjon som en del av uføretrygden, er det ikke mulig å fordele disse etter inndelingen i tabellen.

Arbeids- og velferdsdirektoratet

Personer med pensjonsgivende inntekt utover grunnbeløpet (unntatt personer som fikk godskrevet pensjonspoeng etter særregler for uføretrygdede)

06J2xt2

|  |  |  |  |  |  |
| --- | --- | --- | --- | --- | --- |
|  | Antall personer | | | I prosent av folketallet 17–69 år | |
| År | Kvinner | Menn | I alt | Kvinner pst. | Menn pst. |
| 1967 | 379 284 | 1 000 303 | 1 379 587 | 31,0 | 82,0 |
| 1970 | 406 912 | 1 000 262 | 1 407 174 | 32,7 | 80,3 |
| 1973 | 467 148 | 1 019 234 | 1 486 382 | 36,8 | 79,9 |
| 1975 | 506 236 | 1 034 142 | 1 540 378 | 39,4 | 79,9 |
| 1977 | 581 234 | 1 068 877 | 1 650 111 | 44,7 | 81,5 |
| 1978 | 616 895 | 1 074 064 | 1 690 959 | 47,2 | 81,3 |
| 1979 | 646 502 | 1 081 518 | 1 728 020 | 49,2 | 81,5 |
| 1980 | 677 229 | 1 096 561 | 1 773 790 | 51,2 | 82,1 |
| 1981 | 698 253 | 1 097 511 | 1 795 764 | 52,5 | 81,6 |
| 1982 | 710 012 | 1 083 001 | 1 793 013 | 53,1 | 79,9 |
| 1983 | 722 474 | 1 080 593 | 1 803 067 | 53,6 | 79,1 |
| 1984 | 745 200 | 1 087 816 | 1 833 016 | 53,0 | 79,1 |
| 1985 | 776 418 | 1 100 216 | 1 876 634 | 56,9 | 79,3 |
| 1986 | 812 883 | 1 122 975 | 1 935 858 | 59,1 | 80,2 |
| 1987 | 846 414 | 1 128 753 | 1 975 167 | 61,1 | 79,9 |
| 1988 | 861 669 | 1 128 573 | 1 990 242 | 61,8 | 79,1 |
| 1989 | 850 403 | 1 099 913 | 1 950 316 | 60,7 | 76,7 |
| 1990 | 856 668 | 1 089 392 | 1 946 060 | 61,0 | 75,8 |
| 1991 | 865 544 | 1 082 327 | 1 947 871 | 61,4 | 74,9 |
| 1992 | 872 979 | 1 079 078 | 1 952 057 | 61,7 | 74,3 |
| 1993 | 884 425 | 1 081 504 | 1 965 929 | 62,2 | 74,2 |
| 1994 | 900 904 | 1 099 311 | 2 000 215 | 63,2 | 75,2 |
| 1995 | 918 852 | 1 116 499 | 2 035 351 | 64,2 | 76,1 |
| 1996 | 935 019 | 1 132 310 | 2 067 329 | 65,0 | 76,9 |
| 1997 | 951 227 | 1 154 670 | 2 105 897 | 65,8 | 78,0 |
| 1998 | 971 935 | 1 117 106 | 2 089 041 | 66,8 | 79,0 |
| 1999 | 982 630 | 1 180 713 | 2 163 343 | 67,1 | 78,7 |
| 2000 | 993 640 | 1 184 738 | 2 178 378 | 67,5 | 78,4 |
| 2001 | 1 004 786 | 1 192 262 | 2 197 048 | 67,9 | 78,6 |
| 2002 | 1 042 390 | 1 217 940 | 2 260 330 | 69,9 | 79,7 |
| 2003 | 1 047 220 | 1 213 481 | 2 260 701 | 69,7 | 78,8 |
| 2004 | 1 055 298 | 1 220 056 | 2 275 354 | 69,6 | 78,6 |
| 2005 | 1 066 792 | 1 233 628 | 2 300 420 | 69,6 | 78,6 |
| 2006 | 1 091 040 | 1 268 836 | 2 359 876 | 70,3 | 79,7 |
| 2007 | 1 122 217 | 1 310 901 | 2 433 188 | 71,4 | 80,8 |
| 2008 | 1 156 258 | 1 354 359 | 2 510 617 | 72,4 | 81,8 |
| 2009 | 1 199 278 | 1 330 498 | 2 529 776 | 74,0 | 79,1 |
| 2010 | 1 212 216 | 1 344 625 | 2 556 841 | 73,6 | 78,7 |
| 2011 | 1 195 697 | 1 317 778 | 2 513 475 | 71,5 | 75,6 |
| 2012 | 1 235 603 | 1 378 889 | 2 614 492 | 72,9 | 77,8 |
| 2013 | 1 249 364 | 1 397 482 | 2 646 846 | 72,8 | 77,8 |
| 2014 | 1 256 541 | 1 411 299 | 2 667 840 | 72,5 | 77,7 |
| 2015 | 1 265 727 | 1 416 994 | 2 682 721 | 72,5 | 77,4 |
| 2016 | 1 271 629 | 1 419 149 | 2 690 778 | 72,5 | 77,2 |

Arbeids- og velferdsdirektoratet

Utvikling av gjennomsnittlig pensjonspoeng for ikke-uføre 1967–2016

03J0xt1

|  |  |  |
| --- | --- | --- |
| År | Kvinner | Menn |
| 1967 | 1,88 | 3,55 |
| 1968 | 1,87 | 3,52 |
| 1969 | 1,84 | 3,49 |
| 1970 | 1,90 | 3,63 |
| 1971 | 1,96 | 3,82 |
| 1972 | 2,03 | 3,89 |
| 1973 | 2,08 | 3,96 |
| 1974 | 2,09 | 4,01 |
| 1975 | 2,19 | 4,14 |
| 1976 | 2,30 | 4,29 |
| 1977 | 2,26 | 4,30 |
| 1978 | 2,26 | 4,32 |
| 1979 | 2,23 | 4,29 |
| 1980 | 2,27 | 4,31 |
| 1981 | 2,31 | 4,30 |
| 1982 | 2,33 | 4,20 |
| 1983 | 2,36 | 4,25 |
| 1984 | 2,41 | 4,30 |
| 1985 | 2,46 | 4,36 |
| 1986 | 2,53 | 4,40 |
| 1987 | 2,69 | 4,60 |
| 1988 | 2,74 | 4,64 |
| 1989 | 2,77 | 4,54 |
| 1990 | 2,88 | 4,61 |
| 1991 | 2,95 | 4,61 |
| 1992 | 2,92 | 4,25 |
| 1993 | 2,95 | 4,24 |
| 1994 | 2,99 | 4,27 |
| 1995 | 3,02 | 4,30 |
| 1996 | 3,06 | 4,32 |
| 1997 | 3,10 | 4,37 |
| 1998 | 3,13 | 4,41 |
| 1999 | 3,18 | 4,42 |
| 2000 | 3,19 | 4,41 |
| 2001 | 3,22 | 4,43 |
| 2002 | 3,21 | 4,39 |
| 2003 | 3,20 | 4,32 |
| 2004 | 3,18 | 4,28 |
| 2005 | 3,20 | 4,28 |
| 2006 | 3,24 | 4,31 |
| 2007 | 3,27 | 4,34 |
| 2008 | 3,32 | 4,35 |
| 2009 | 3,30 | 4,33 |
| 2010 | 3,28 | 4,28 |
| 2011 | 3,28 | 4,26 |
| 2012 | 3,29 | 4,26 |
| 2013 | 3,30 | 4,25 |
| 2014 | 3,30 | 4,21 |
| 2015 | 3,32 | 4,20 |
| 2016 | 3,33 | 4,18 |

1 Det er ikke tatt hensyn til at en del av personene i tallgrunnlaget er født i 1963 og senere, og dermed bare omfattes av nye opptjeningsregler

Arbeids- og velferdsdirektoratet

1. SAKO-samarbeidet er en samarbeidskomité bestående av LO-Stats Pensjonistutvalg, Telepensjonistenes Landsforbund, Fagforbundets sentrale pensjonistutvalg, Postens Pensjonistforbund, Politiets Pensjonistforbund, Jernbanepensjonistenes Forbund og Statens vegvesens pensjonistforbund. [↑](#footnote-ref-1)